ચોમાસું અને ભજિયા આ બંને એકબીજાના પર્યાય છે, બંને એકબીજા વગર અધૂરા છે. ખાલી અમદાવાદમાં જ નહિ ચોમાસું આવતા દેશભરમાં ભજિયા ખૂબ ખવાય છે. ચોમાસામાં બટાકા-ડુંગળીના ગરમ ગરમ ભજિયા સાથે લીલા મરચાં જાણે જીવનમાં નવા પ્રાણ પૂરે છે, એ જ પ્રકારે જેમ ચોમાસું આવતા ધરતીને નવજીવન મળે છે. આપણા લોખંડી પુરુષ સરદાર વલ્લભભાઈ પટેલ ચા સાથે ભજિયા ખાતા હતા. તો કહી શકાય કે તેમણે જ ચા અને ભજિયા ખાવાનો ચીલો ચિતર્યો હતો! ઐતિહાસિક વારસો ધરાવતા અમદાવાદમાં વર્ષોથી ઘણા સ્થળો ભજિયા માટે જાણીતા છે અને વફાદાર સ્વાદ રસિકો તે જ સ્થળે જઈને સાંજ યાદગાર બનાવે છે.